
A PPKE TVSz (40.§) értelmében a BA diploma megszerzésének elengedhetetlen feltétele a szakdolgozat benyújtása és annak elégtelennél jobb jeggyel történő elbírálása után a záróvizsga sikeres letétele.[footnoteRef:1]  [1:  A tájékoztató összeállítása során a hatályos BTK-s dokumentumokat használtuk fel.  ] 

A TVSz értelmében (40. §) a szakdolgozat elkészítésében a hallgatót a témavezető segíti. A témavezető általában az Egyetemmel munkaviszonyban álló, lehetőleg minősített oktató, de lehetőség van külső konzulens felkérésére is.

Külső konzulens felkérése: 
Amennyiben a hallgató nem a PPKE BTK oktatóját választja témavezetőnek, ezt a PPKE Tanulmányi és Vizsgaszabályzatának 40. § (4) szerint megteheti. A Tanító BA és Óvodapedagógus BA szakok hallgatóinak lehetőségében áll önálló kezdeményezés során igényelni egy külső konzulens bevonását, aki az alábbi linken letölthető formanyomtatvány kitöltésével és az egyetemre történő eljuttatásával vállalja a témavezetői feladatokat:
https://btk.ppke.hu/szakdolgozat-9

A külső konzulens lehet:
· gyakorlatban dolgozó, minősítéssel rendelkező pedagógus (óvodapedagógus, tanító, tanár, gyógypedagógus)
· más felsőoktatási intézmény oktatója
· az adott téma szakértője.

A kitöltött nyomtatványokat kérjük postán eljuttatni a következő címre:

PPKE BTK Óvó és Tanítóképző Tanszék
2500 Esztergom 
Majer István út 1-3.

A beküldési határidő az őszi témabejelentéshez legkésőbb október 1., a tavaszi témabejelentéshez legkésőbb március 1.

A tanszék oktatói által meghirdetett szakdolgozati témák megtalálhatók a tanszéki honlapon. A szakdolgozat témáját a szakdolgozó és a témavezető közösen alakítja; ez általában időigényes folyamat, hiszen több személyes találkozást, konzultációt, együtt gondolkodást igényel. Éppen ezért célszerű minél korábban megkeresni akár több oktatót is elképzeléseikkel, ötleteikkel. 
A hivatalos szakdolgozati címbejelentésre akkor kerülhet sor, ha a hallgató és a témavezető már megállapodtak a szakdolgozat témájában és a témavezető elvállalta annak vezetését. 
A hallgató a témavezetővel történő egyeztetést követően a Neptun rendszer erre szolgáló felületén jelentkezhet – a szakdolgozat pontos címének megjelölésével – az adott témavezetőhöz, a címbejelentési időszakban, ami minden félévben a szorgalmi időszak első napjától március 15., ill. október 15. napjáig tart.
 A szakdolgozat érvelő, meghatározott terjedelmű, a problémára fókuszáló, releváns bevezetéssel rendelkező és következtetésig jutó anyag legyen. Ennek megfelelően: 
· a választott téma legyen jól körülhatárolható, megfelelően leszűkített 
· a kutatás tárgya legyen időszerű és hiánypótló (a dolgozat ne végezzen el olyan kutatást, amelyet korábban mások már elvégeztek)
· a kutatáshoz szükséges források hozzáférhetők legyenek 
· a hipotézis valódi kérdésfelvetésen alapuljon  
· a téma és módszer illeszkedjen a hallgató tanulmányai során kialakult érdeklődéséhez, irányultságához, munkastílusához 
· a téma kapcsolódjon az elvégzett szak, illetve a tanszék/a témavezető profiljához

[bookmark: _Toc231214051]2.1. Együttműködés a témavezetővel 
A hallgató témavezetőjétől, konzulens tanárától felvilágosítást és segítséget kap a kutatás megtervezéséhez és elvégzéséhez, a szakirodalom kiválasztásához, a tudományos nyelvezethez, az írásmű megszerkesztéséhez.
A hallgató köteles szakdolgozata elkészült fejezeteit a témavezetőnek rendszeresen és folyamatosan küldeni. Ha az utolsó rész is elkészült, a kész szakdolgozatot a témavezető tanárnak legkésőbb a beadási határidő előtt két héttel eljuttatni, hogy az oktatónak lehetősége nyíljon a kész dolgozat áttanulmányozására, és az esetleges hibák kijavítására.
A szakdolgozat leadási határidejének betartásáért a hallgató a felelős.

A kutatás tervezése és folyamata alatt vegye figyelembe az alábbiakat: 
· Olvassa el a témához tartozó az alapvető tudományos műveket! 
· Ismerje a kutatási terület valamennyi releváns bibliográfiáját és kézikönyvét!
· Ne fókuszáljon kizárólag a könyvekben publikált tudományos irodalomra, nagyszerű anyag található a folyóiratcikkekben és tanulmánygyűjteményekben. Felkeresheti témához illeszkedő akadémiai intézetek, társulatok weboldalait is. 
· Akadémiai adatbázisok ismerete és használata a munka szempontjából nagy jelentőséggel bír. 
· Az ingyenes internetes források használata szintén sokat segíthet. Bátran használja a kutatás szempontjából releváns internetes anyagokat, de ne használjon megbízhatatlan anonim oldalakat, amelyek sem egyéni, sem akadémiai vagy intézeti felelősségvállalással nem rendelkeznek. 
Nem javasolt internetes források: 
· Kész szakdolgozatokat kínáló web-helyek 
· Szerzőség nélküli anonim anyagok (amikért senki sem vállalja a felelősséget) 
· Kollektíven szerkesztett online enciklopédiák (pl.: wikipédia), amelyeknek szintén nincs azonosítható szerzőjük 
· Magánjellegű (pl. blogok), vagy pusztán ismeretterjesztő, tudományos igénnyel nem bíró oldalak 
· Propagandisztikus, demagóg, manipulatív tartalmak 
· Szenzációhajhász/bulvár oldalak 

A tudományos kutatás és annak bemutatása során párbeszédbe kerülünk a szakirodalmi források szerzőivel. Az érvelés folyamatában gondolatokat kölcsönzünk más szerzőktől, és azokat integráljuk a saját gondolatmenetünkbe. Mások gondolatait, szavait idézet formájában használhatjuk fel, de minden egyes esetben jelezni kell az idézet forrását: magyarán lábjegyzetben vagy szövegközi zárójeles jegyzetben kell hivatkozni rá. A szövegközi szakirodalmi hivatkozásokra a tudományos irodalom többféle megoldást ismer. Jelen útmutató a választásban nem kíván korlátozni, viszont arra felhívja a szakdolgozat készítőinek figyelmét, hogy a választott hivatkozásrendszert a dolgozat egészében konzekvensen kell alkalmazni!  
Példaként két lehetséges szövegközi hivatkozásrendszert mutatunk be az alábbiakban: 
Lábjegyzetes hivatkozás
- Az idézett rész után kitesszük a lábjegyzetszámot: a Word program fejlécén a következőre kell kattintani: Hivatkozás/Lábjegyzetek/Jobb alsó nyíl/Beszúrás) 
- A program a szövegben automatikusan kiteszi a sorrendileg megfelelő számot, majd az oldal aljára ugrik. Ide írjuk be a lábjegyzetet, ahol a mű bibliográfiai adatait és az idézet pontos oldalszámát közöljük.
- Pl.: LÁZÁR Ervin (1979): Berzsián és Dideki. Móra Ferenc Könyvkiadó, Budapest. 18. o.
Zárójeles szövegközi hivatkozás 
- Az idézett szövegrész után zárójelben közöljük a szerző vezetéknevét, műve megjelenésének évszámát, majd az idézett rész pontos oldalszámát. Pl.: (BETTELHEIM 1975, 27-28.) 
- Ha egy szerzőnek ugyanabban az évben több műve is megjelent, melyeket a dolgozat használ, az ABC egymást követő betűivel jelöljük, hogy melyik műre gondolunk. Pl.: (OTTLIK 1993a. 427.)
- Zárójeles szövegközi hivatkozás esetében az irodalomjegyzékben rögtön a szerző neve után közöljük az évszámot a könnyebb azonosíthatóság érdekében, így. Pl.: 
1.) OTTLIK Géza (1993a): Iskola a határon. Magvető Kiadó, Budapest. 
2.) OTTLIK Géza (1993b): Buda. Európa Kiadó, Budapest.

Az idézésnek két formája van: a szó szerinti és a tartalmi idézés. Szó szerinti idézéskor a szakirodalmi szerző szavait, mondatait vagy hosszabb szövegrészeit idézőjelek közt, szó szerint közöljük. A lábjegyzetszámot/szövegközi zárójeles hivatkozást ebben az esetben közvetlenül az idézőjel után tesszük ki. Tartalmi idézésnek azt nevezzük, amikor a szakirodalmi szerző gondolatait nem szó szerint, hanem saját szavainkkal megfogalmazva idézzük, vagy egy hosszabb szakirodalmi szövegrész lényegét emeljük ki rövidítve, ugyancsak a saját szavainkkal fogalmazva. Ilyenkor az idézet elé és után nem teszünk idézőjelet, viszont egyértelműen jelezni kell, hogy hol kezdődik, és hol végződik a szakirodalmi szerző gondolatmenete, hogy elkülönítsük a sajátunktól. A tartalmi idézet kezdetét saját szövegünkben jelezhetjük, pl. így: Nagy József szociálpszichológus szerint…, vagy Ahogy Kiss Márta antropológus kutató írja…, vagy A kiváló történész, Horváth Géza tanulmánya alapján… stb. Ahol a tartalmi idézést befejezzük, oda – az utolsó mondat után – ki kell tenni a lábjegyzetszámot/szövegközi zárójeles hivatkozást. Ha egy szakirodalmat hosszabban, több bekezdésen keresztül idézünk folyamatosan, akkor a hivatkozást ismételten ki kell tenni minden olyan bekezdés végére, ahol tartalmi idézés történt, tehát nem elég csak az idézést tartalmazó rész legvégére! Ha hosszabb szakirodalmi részletet foglalunk össze egy bekezdésben, a hivatkozásban az oldalszámnál a tól-ig formát használjuk, pl. így: 35-42.o.
Figyelem! A jelöletlen hivatkozások súlyos etikai vétségnek minősülnek, ezért a plágium vétségébe eső dolgozat automatikusan elégtelen osztályzatot kap.  
A szakdolgozat benyújtásával a hallgató visszavonhatatlanul kijelenti, hogy a
szakdolgozat kizárólagosan saját szellemi terméke, valamint elkészítéséhez csak az abban
feltüntetett forrásokat és csak a feltüntetett mértékben használta, továbbá a dolgozatot
korábban más szakdolgozatként nem nyújtotta be – kivéve, ha jelen szabályzat kifejezetten
lehetővé teszi a többszöri benyújtást. (TVSZ 40. § (6)  

3.1 Címlap
- A borítólap tetején középen szerepel a dolgozat benyújtási helyének teljes megnevezése.  
	  (Pázmány Péter Katolikus Egyetem, Bölcsészet- és Társadalomtudományi Kar).
- A lap közepén szerepel a dolgozat címe és alcíme.
- A cím alatt néhány sortávot kihagyva a lap bal oldalán szerepel a témavezető neve és beosztása. 
- A cím alatt néhány sort kihagyva a lap jobb oldalán szerepel a dolgozat készítőjének neve és szakja.
- A lap alján középen szerepel a beadás helye, ideje. (pl. Esztergom, 2016)
- A dolgozat tartalmazhat köszönetnyilvánítást, ez azonban nem kötelező része a dolgozatnak. Ha szerepel, akkor a dolgozat elején, a címlap és a tartalomjegyzék között, külön oldalon szerepeljen, Köszönetnyilvánítás címmel.

3.2 Tartalomjegyzék
- Felépítésének világosan és áttekinthetően tükröznie kell a dolgozat szerkezetét, gondolatmenetét.
- Az áttekinthetőség érdekében a tartalomjegyzék legyen minél tagoltabb! Egy szakdolgozat általában 2-5 főcímmel ellátott nagyobb egységre, főfejezetre bontható. A főfejezeteken belül nyissunk alfejezeteket alcímekkel, ezeken belül pedig további alcímekkel ellátott alfejezeteket! Az elméleti alapozó rész és a saját kutatást tartalmazó gyakorlati rész aránya ideálisan 1:2, tehát az elméleti rész a dolgozat mennyiségének legfeljebb az egyharmada legyen (indokolt esetben is legfeljebb a fele.) Ezeket a mennyiségi arányokat a tartalomjegyzék felépítésének is tükröznie kell.
· Elkészítése során célszerű használni a szövegszerkesztő automatikus tartalomjegyzék-készítő funkcióját. 

3.3 Bevezetés
A bevezetés részei:
- A dolgozat célja, szükségessége, aktualitása (pl. miért hiánypótló a szakdolgozatban foglalt kutatás, miért indokolt az elvégzése).
- A dolgozat kérdésfelvetése, vagyis hipotézise: Milyen kérdésre keresünk választ a dolgozatban? Mit akarunk közelebbről megvizsgálni, bebizonyítani vagy cáfolni? Miért szükséges ez?
- Melyik tudományterülethez tartozik a választott témánk? Ha tudományközi tárgya van a dolgozatunknak, melyik tudományterületekkel érintkezik?  
- Milyen módszereket használ a dolgozat (pl. empirikus kutatás, kérdőív, interjú, fókuszcsoport megfigyelése, kísérlet, esettanulmány, néprajzi adatközlés, történelmi forráselemzés, irodalmi elemzés, összehasonlító elemzés, stb.)?
- A dolgozat szerkezetének ismertetése (a gondolatmenet rövid, tömör felvillantása): Honnan hová jut el a dolgozat, s milyen lépéseken át: vagyis melyik fejezetben mit fogunk vizsgálni (elegendő itt a 2-5 főfejezet témáját ismertetni, de alfejezetekre is kitérhetünk.)
Milyen megszorításokkal élünk: mi az, amit – bár a témakörhöz tartozik – a dolgozat terjedelmi vagy egyéb okokból mégsem fog vizsgálni?
- Bemutatható az érdeklődés személyes indítéka is, de ez mindig legyen rövid és objektív, vagyis kerülje a tudományos dolgozat műfajához nem illő szubjektivitást és terjengősséget. A személyes indíték feltárása kiegészítheti, de semmiképpen nem helyettesítheti a tudományos kutatás szükségessége melletti érvelést!
- A bevezetésnek meg kell határozni a dolgozat középpontját és perifériáját: azaz világossá kell tennie, hogy hol van a dolgozat súlypontja, fókusza, s ehhez képest meghatározni, hogy mik a kevésbé lényeges, vagy a dolgozat szempontjából lényegtelen, ezért vizsgálni nem kívánt területek.

3.4 Elméleti rész: alapozó fejezetek
Ez a szakdolgozati egység – a témától függően – a következőket tartalmazhatja:
- a tervezett kutatás hazai és nemzetközi előzményei a szakirodalom alapján,
- a téma korábbi megközelítései (pl. irodalmi mű esetében: a regény korábbi értelmezései) időrendi sorrendben, vagy tematikus csoportokba rendezve,  
- alapfogalmak tisztázása, értelmezése illetve meghatározása, adott esetben a fogalom tudományos vitákban használt, egymástól eltérő értelmezéseinek ismertetése, ütköztetése.
- Ha szükséges: a kutatás módszerének ismertetése, magyarázata.
- Az elméleti fejezet(ek) a dolgozat teljes terjedelmének az egyharmadát tegyék ki, indokolt esetben is legfeljebb a felét!
- A korábbi kutatások illetve megközelítések/értelmezések bemutatása azért fontos, hogy a dolgozat ne akarja „feltalálni a spanyolviaszt”, vagyis olyan kutatást végezni, amit korábban mások már elvégeztek. Azért szükséges feltárni a témában már elért eredményeket, hogy lássuk, honnan indulhat a saját kutatásunk, melyek azok az előzmények, amelyekre saját érvelő gondolatmenetünket ráépíthetjük.
- Csak olyan alapfogalmakat tisztázzunk, amelyek nem közismertek, illetve ha közismertek is, jelentésük és értelmezésük magyarázatra, illetve pontosításra szorul!
- Csak olyan alapfogalmakat vizsgáljunk, amelyeket a dolgozat a későbbiekben valóban használ. 
- A fogalom meghatározásához tudományos szaklexikonokat és kézikönyveket használjunk, semmiképp ne az értelmező kéziszótárt, ne középiskolásoknak szánt fogalomtárakat, ne tankönyveket vagy a wikipédiát!
- Ne indítsuk a dolgozat gondolatmenetét indokolatlanul messziről (pl. felesleges fogalmak meghatározásával „Ádámtól és Évától”), mert ha az elméleti rész parttalanná és terjengőssé válik, nem marad sem hely, sem idő a dolgozat további részeire, s könnyen felborulhatnak az arányok az elméleti és gyakorlati rész között az elméleti rész javára.

3.5 Gyakorlati rész: elemző fejezetek/saját kutatás  
A dolgozat gyakorlati része a választott tudományterülettől függően alapvetően kétféle módszertant követhet. Egy szakdolgozat módszerének alapvetően vagy az egyik, vagy a másik tudománycsoport módszertanát érdemes követnie, attól függően, hogy milyen tudományterületen vizsgálódik. Interdiszciplináris kutatási téma esetében azonban (pl. drámapedagógia, meseterápia, stb.) a kétféle módszertan keveredhet is egymással. 
A. A bölcsészettudományok (történelem, régészet, irodalom, nyelvtudományok, néprajz, művészettörténet, zenetörténet, stb.) alapvető módszere a különböző történeti források vagy szépirodalmi szövegek feltárása, elemzése, értelmezése, illetve összehasonlítása.
- A vizsgálandó források megnevezése, bemutatása. Ha szükséges, a szöveg bizonytalan olvasatú helyeinek interpretációja (idegen nyelvű, vagy régies írásmódú szövegnél).
- A szöveg műfaji és kompozíciós jellemzői.
- A szerzőség és a kor kérdése. Megállapítható-e, hogy ki a szerző? Köthető-e a vizsgált dokumentum személy(ek)hez, csoporthoz? Milyen korszak, stílusirányzat, gondolkodásmód, világnézet vagy politikai meggyőződés látásmódját mutatja? Milyen történelmi/művészeti/művészettörténeti korszak beszédmódját, retorikáját, stílusjegyeit tükrözi?
- Elemző-értelmező vizsgálat a dolgozat alapkérdéséhez igazodó szempontrendszer nyomán.
- Forrás- vagy szövegelemző/értelmező dolgozat esetében elengedhetetlenül fontos módszer a rendszerezés, tipizálás, csoportosítás, melynek alapja a vizsgálathoz készített, átgondolt és megérlelt szempontrendszer. A szempontrendszer kérdéseit a vizsgált dokumentumon vagy dokumentumokon következetesen végig kell vinni. Ha a dolgozat összehasonlító vizsgálatot végez, azt is a kialakított szempontrendszer alapján kell – a két vagy több dokumentumban párhuzamosan haladva – elvégezni.
B. Az empirikus kutatáson és kísérleteken alapuló tudományok (pedagógia, pszichológia, szociológia, természettudományok) alapvető módszere a megfigyelés/kísérlet, a kérdőív, az interjú, az adatközlés és az esettanulmány. 
- Kikre vonatkozik az elemzés? A vizsgálatba vont személyek, csoportok – a hipotézisekben érintettek – jellemzőinek leírása. Adott populációra vonatkozó elemzés, illetve meghatározott módszerrel választott minta vizsgálata.  
- Adatfelvételi és adatfeldolgozási módszerek ismertetése: Milyen adatfelvételi módszerek (dokumentum-elemzés, adatbázis másodelemzés, megkérdezés, megfigyelés, esettanulmány, kísérlet, tesztmódszerek stb.) kerültek alkalmazásra? 
- Az adatfelvétel körülményeinek leírása. Milyen adatfeldolgozási módszerek (leíró statisztikai, változást vagy összefüggést vizsgáló valószínűségi statisztikai) kerültek alkalmazásra?  
- Alapvető követelmény a szemléletesség: táblázatok, diagramok, ábrák alkalmazásával.

3.6 Következtetések (konklúziók)
A dolgozatban megfogalmazott szakmai kívánalmak, célok, valamint a saját kutatási eredmények összevetéséből levonható következtetések megfogalmazása. 
Olyan, a gyakorlatban megvalósítható javaslatok megfogalmazása, amelyek a kutatás eredményein alapulnak. 

3.7 Befejezés (összegzés) 
A szakdolgozat kutatási eredményeinek összefoglalása. 
Szerkezete (a Bevezetéshez hasonlóan): 
- Végigtekintés a dolgozat főbb fejezetein: fejezetenként milyen kérdéseket tettünk fel, és arra milyen válaszokat kaptunk. 
- Milyen végkövetkeztetésekre jutottunk: beigazolódott-e a dolgozat hipotézise, milyen választ kaptunk az alapkérdésünkre, illetve mennyiben módosult a kutatás kezdetén megfogalmazott hipotézisünk? Kutatásunk a vártnak megfelelő, vagy attól eltérő eredményeket hozott?
- Az elvégzett kutatás fényében milyen gyakorlati javaslataink vannak a jövőre nézve?
- Kitekintés: milyen területekre lenne érdemes kiterjeszteni, hol lenne érdemes még folytatni ezt a kutatást?

3.8 Irodalomjegyzék (bibliográfia)
- Az irodalomjegyzék tételeit számozva, ABC-sorrendben kell közölni a szerző vezetékneve, szerkesztett kötet esetén pedig a szerkesztő neve alapján. (A jogszabályokat a dokumentum címe alapján kell az irodalomjegyzékben vagy a források közt szerepeltetni.)
- Kérjük két külön listában szétválasztani a forrásokat (pl. vizsgált irodalmi művek, történeti dokumentumok, stb.) és a hivatkozott szakirodalmi tételeket!
- Külön tételekként számítanak a szerkesztett tanulmánykötetek különböző tanulmányai, a folyóiratcikkek (ugyanabból a folyóiratszámból is), illetve a tudományos igényű internetes oldalakon olvasható szaktanulmányok.
- Az irodalomjegyzék csak olyan tételeket tartalmazhat, amelyekre van hivatkozás a dolgozatban. Formai előírásait lásd alább!

3.9 Mellékletek
Olyan esetekben indokolt, illetve szükséges mellékletek csatolása a dolgozathoz, ha az adott dokumentumok (források, fényképek, gyermekrajzok, kották, stb.) megtekintése elengedhetetlen a szakdolgozat megértéséhez, viszont a főszövegbe ezek a dokumentumok terjedelmük miatt nem illeszthetők be: A kutatás során alkalmazott kérdőív, interjú-terv, megfigyelési jegyzőkönyv, feladatlap, teszt-lap mintapéldánya (nem kitöltve). Az egész oldalas ábrák, táblázatok, képanyagok (címmel és forrásmegjelöléssel ellátva). A féloldalnyi terjedelmet meg nem haladó dokumentumok – korlátozott mértékben (a terjedelem 10%-át meg nem haladó mértékben) – a szöveg közben is elhelyezhetők. A Mellékletben szerepeltetett anyagokat folyamatosan sorszámmal kell ellátni.
Valamennyi táblázatot, ábrát, képet (akár szöveg közben, akár a mellékletben) olyan módon kell közölni, hogy tartalma a szöveges rész ismerete nélkül is egyértelműen megismerhető, azonosítható legyen! Ennek érdekében: 
· a közölnivalóját teljes egészében kifejező címmel, képeknél forrásmegjelöléssel kell ellátni. 
· a táblázatot vízszintes és függőleges fejléceinek megnevezéseit rövidítés nélkül kell közölni. 
· az ábrákon, képeken alkalmazott jelöléseket egyértelmű magyarázattal kell ellátni. 
· a táblázatokban, diagramokban, grafikonokon – ha szükséges – az adatokhoz mértékegységet kell rendelni.

- Az irodalomjegyzék tételeiben nem kell oldalszámokat szerepeltetni, a lábjegyzetekben viszont igen! 
- A művek címét dűlt betűvel szedjük, vagyis kurziváljuk.
- A szerzők vezetékneve írható nagybetűvel (pl.: TÁTRAI Vanda), ez azonban nem kötelező.
- A doktori címet szakirodalmi szerzők esetében nem kell kiírni.
Önálló könyv 
	ADORNO, Theodor W. (1998): A művészet és a művészetek. Helikon Kiadó, Budapest.
	
Lexikon (kézikönyv, atlasz) szócikke
	Szimbólumtár (2005) (szerk. PÁL József – ÚJVÁRI Edit), Balassi Kiadó, Budapest. 	„Jogar”, 237.o.

Folyóirat cikk
	SEPSI Enikő (2001): Csend-élet a színházban. Pilinszky János színházának liturgikus 	„begyökerezettsége” = Vigília 2001/11 856.o.

Teljes tanulmánykötet

Egyszerzős tanulmánykötet:
Pilinszky János összegyűjtött művei. Tanulmányok, esszék, cikkek II. (szerk. HAFNER Zoltán), Századvég Kiadó. 

Többszerzős tanulmánykötet:
Meseterápia a gyakorlatban (2014) (szerk. BOLDIZSÁR Ildikó), Magvető Kiadó.

Egyes tanulmány egyszerzős tanulmánykötetből
PILINSZKY János (1993): Új színház született! In: Pilinszky János összegyűjtött művei. Tanulmányok, esszék, cikkek II. (szerk. HAFNER Zoltán), Századvég Kiadó. 198-	201.o.

Egyes tanulmány többszerzős tanulmánykötetből
		SZIRTES-SZABÓ Katalin (2014): Amikor vándorútra kelünk. Iskola-előkészítő mesecsoport 	óvodásoknak 21 mesével. In: Meseterápia a gyakorlatban (szerk. BOLDIZSÁR Ildikó), Magvető Kiadó. 115-129.o.

Internetes közlés
	BARTÓK Györgyi (2001): A svéd gyermekirodalom hatása Magyarországon, 	https://www.epa.hu/01200/01245/00010/cikk17.html (letöltés ideje: 2026.02.21.)

Megjegyzés: a szerzők közlése a teljes irodalomjegyzékben egységes legyen! 
· magyar szerző: családnév, utónév (kiírva vagy kezdőbetűvel), pl.: 
KOMÁROMI Gabriella, vagy KOMÁROMI G.
· külföldi szerző: családnév, utónév (kiírva vagy kezdőbetűvel), pl.:
ECO, Umberto, vagy: ECO, U. 
· Több szerző (vagy szerkesztő) esetében a neveket kötőjellel kapcsoljuk egymáshoz, pl.:
      	         PÁL József – ÚJVÁRI Edit, vagy PÁL J. – ÚJVÁRI E.

5. A dolgozat formájára vonatkozó előírások  

	Betűméret 
	Arial 11-es vagy Times Roman 12-es 

	Szövegformálás 
	1 1/2 –es sortávolság, sorkizárt szerkesztés 

	Margó 
	a jobb oldalon (belső margó): 3 cm (a kötés miatt), a bal oldalon (külső margó): 2,5 cm.

	Oldalszámozás 
	alul középen 

	Táblázat sorszámozása 
	arab számmal 

	Ábra, kép sorszámozása 
	római számmal  

	Terjedelem (tartalomjegyzék, bibliográfia és melléklet nélkül)
	30-50 oldal

A szakdolgozatok benyújtásának határideje a Neptun rendszeren keresztül a tavaszi félévben április 15., az őszi félévben november 15.. (Kari kieg. rend. 17.§)
Tudnivalók a benyújtáshoz: https://btk.ppke.hu/szakdolgozat-zarovizsga

A szakdolgozat leadási időpontjának módosítása nem engedélyezhető. 

7. A szakdolgozat minősítése

A szakdolgozat minősítése ötfokozatú rendszerben történik. Elégtelenre bírált szakdolgozat esetén a hallgató új szakdolgozatot köteles benyújtani. A benyújtott szakdolgozat értékelésére a téma szerint illetékes oktatási szervezeti egység vezetője bírálót kér fel.
A dolgozat értékelésekor alapvető szempont:
- jó témaválasztás, problémafelvetés; 
- alapos kutatómunka, a téma mély feldolgozottsága; 
- eredeti megközelítés; 
- a dolgozat egységes, összefüggő, logikus szerkesztése; 
- megfelelő szakmai nyelvezet; 
- a kutatás kivitelezése; 
- empirikus adatok (megfelelő) felhasználása és értelmezése; 
- megfelelő mennyiségű és minőségű bibliográfia felhasználása és feldolgozottsága; 
- a szerző önálló gondolatai, érvelése; 
- formai követelmények (a dolgozat külalakja, kivitelezése, a hivatkozások, tartalomjegyzék, bibliográfia, függelék, ábrák, táblázatok stb.) minősége.

